Monede Euro ëd l'Italia

Le monede Euro ëd l'Italia a mostro eut dissègn divers dissegnà da eut artist diferent. Ij soget a son stàit soasì da j'italian, ch'a l'han votà ant na trasmission dla television pùblica ij dissègn ch'a i piasìo ëd pì. Mach la moneda da 1 euro a l'è stàita nen votà: ël tema ëd l'Òm ëd Vitruvio ëd Leonardo da Vinci a l'era stàit fortement vorsù da Carlo Azeglio Ciampi (che aj temp a l'era Ministr dl'Economìa) përché a dëvìa rapresenté l'ideja arnassimental ëd l'òm coma mzura ëd tut lòn ch'a-i è.

Ij soget ëd le monede a son elencà sì-sota:

 Moneda da 2 euro: Ritrat ëd Dante Alighieri ëd Raffaello Sanzio
 Moneda da 1 euro: L'Òm ëd Vitruvio ëd Leonardo da Vinci
 Moneda da 50 centésim: Stàtua ëd l'imperator roman March Auréli a caval
 Moneda da 20 centésim: "Forme ùniche ëd la continuità ant lë spassi" ëd Umberto Boccioni
 Moneda da 10 centésim: "La nàssita ëd Vënner" ëd Sandro Botticelli
 Moneda da 5 centésim: Ël Colossé a Roma
 Moneda da 2 centésim: La Mòle Antonelian-a ëd Turin
 Moneda da 1 centésim: Castel dël Mont d'Andria 
Tuti ij taj a inserisso ëdcò le dódes stèile sìmbol ëd l'Euròpa e l'ann dël cònio.

Monede comemorative da 2 euro

L'Italia a l'ha emëttù tre monede comemorative da 2 euro ant j'agn 2004, 2005 e 2006. 
La moneda dël 2004 a celebra ij 50 agn dël "World Food Programme" (Programa Mondial për l'Alimentassion), branca ëd l'ONU con sede a Roma, un dij pì grand burò umanitari dël mond. A rapresenta n'imàgin dël pianeta dal qual as diparto tre spì ëd forment, ëd melia e ëd ris, ij tre aliment basilar pì dovrà an sla Tera. La moneda dël 2005 a celebra ël prim aniversari dla signadura dla Costitussion Europenga e a mostra Euròpa e un tòr, arfasendse a la mitologìa dla Grecia antica. La moneda dël 2006 a celebra ij Gieugh Olìmpich Invernaj nùmer XX ëd Turin. A mostra në siador e l'imàgin ëd la Mòle Antonelian-a, sìmbol ëd la sità.

Dël 2007 l'Italia, tanme tut j'àutri Stat ëd l'Union, a l'ha emëttù la moneda comemorativa pëe ij 50 agn ëd la signadura dij Tratà ëd Roma, ch'a l'han sancì la nàssita dla futura Comunità Europenga.

Italia
Categorìa:Italia